[Foto's] Veiligheidsbeamptes red hondjie uit vlammehel | Maroela Media
[Foto's] Veiligheidsbeamptes red hondjie uit vlammehel
Die Jack Russel-tefie sterk aan in die dierehospitaal. Foto: Marshall Security
'n Jack Russel-tefie is van 'n gewisse branddood gered, toe 'n veiligheidsbeampte sy lewe gewaag het om die hond uit 'n brandende huis te red.
Kyle van Reenen, woordvoerder van Marshall Security, het gesê veiligheidsbeamptes en die brandweer is Vrydag omstreeks 17:30 na 'n huis in Sunningdale, in die noorde van Durban, ontbied waar 'n brand gewoed het.
"Dit lyk asof die brand in die motorhuis ontstaan het, waarna dit na 'n woonstel bo-op die motorhuis versprei het," het Van Reenen gesê.
"'n Buurman het die nooddienste laat weet 'n hondjie is op die eiendom vasgekeer. 'n Beampte van Marshall Security het oor die heining aan die agterkant gespring en kon die hond, wat brandwonde opgedoen het en duidelik in nood was, opspoor."
Die beseerde hond is in 'n badhanddoek van een van die bure toegedraai. Die hond is oor die muur getel en in 'n reaksievoertuig van die veiligheidsmaatskappy na 'n nabygeleë veearts by die Ashburne-dierehospitaal gehaas.
"Volgens die veearts het die hond eerstegraadse brandwonde opgedoen. Die hond was ook erg geskok en het moontlik koolstofmonoksiedvergiftiging opgedoen. Sy is in 'n ernstige, maar stabiele toestand," het Van Reenen gesê.
Brandbestryders kon die brand onder beheer bring voordat dit na die hoofhuis versprei het. Die oorsaak van die brand is nie bekend nie en word ondersoek.